خاموشیوں میں تماشا ادا نکلتی ہے مرزا غالب غزلیں
خموشیوں میں تماشا ادا نکلتی ہے 
نگاہ دل سے ترے سرمہ سا نکلتی ہے 
فشار تنگی خلوت سے بنتی ہے شبنم 
صبا جو غنچے کے پردے میں جا نکلتی ہے 
نہ پوچھ سینۂ عاشق سے آب تیغ نگاہ 
کہ زخم روزن در سے ہوا نکلتی ہے 
بہ رنگ شیشہ ہوں یک گوشۂ دل خالی 
کبھی پری مری خلوت میں آ نکلتی ہے 
بحلقۂ خم گیسو ہے راستی آموز 
دہان مار سے گویا صبا نکلتی ہے 
اسد کو حسرت عرض نیاز تھی دم قتل 
ہنوز یک سخن بے صدا نکلتی ہے